Sisäasiainministeriö
Poliisiosasto
Tuija Saari

Lausuntopyyntö 10.5.2012
POLIISIN HALLINTORAKENTEEN KEHITTÄMINEN

Valtioneuvoston 4.4.2012 antaman kehyspäätöksen mukaan poliisihallinnossa toteutetaan vuosina 2014–2015 koko poliisihallintoa koskeva hallintorakenteen uudistus (Pora III), jolla vahvistetaan poliisiyksiköiden toimintakykyä niiden määrää vähentämällä ja tehtäväkenttää uudelleen arvioimalla. Uudistuksen tavoitteena on poliisin toiminnan tehokkuuden lisääminen ja organisaation yksinkertaistaminen. Sisäasiainministeriö on valtioneuvoston kehyspäätöksen perusteella asettanut 12.4.2012 hankkeen poliisin hallintorakenteen kehittämiseksi. Hankkeen asettamiskirjeen mukaan hanke tulee toteuttaa kuullen poliisin keskeiset yhteistyöviranomaiset. Valtakunnallisen hankeryhmän varapuheenjohtaja on pyytänyt Maahanmuutto-osastolta lausuntoa poliisin hallintorakenteen kehittämiseen liittyvistä näkemyksistään.
Maahanmuutto-osasto lausuu asiassa seuraavaa:
Maahanmuutto-osaston mielestä poliisihallinnon uudistuksen valmistelussa ja toteutuksessa tulisi ottaa vahvasti huomioon poliisille ulkomaalaislain mukaan kuuluvat tehtävät, erityisesti turvapaikkaprosessiin, kielteisen turvapaikkapäätöksen saaneiden palauttamiseen, lupapäätösten tiedoksi antamiseen sekä ulkomaalaisten oleskelulupien myöntämiseen liittyvien tehtävien hoidon varmistaminen. Maahanmuutto-osasto haluaa aktiivisesti olla mukana tässä kehittämistyössä. Hallitusohjelman mukaisesti maahanmuuttohallinnon tuloksellisuutta hallituskauden aikana parannetaan mm. turvapaikkahakemusten käsittelyprosessin eri vaiheita tarkastelemalla sekä niitä sujuvoittamalla ja nopeuttamalla maahanmuuttoviranomaisten (SM, MIGRI, poliisi, Rajavartiolaitos, OM) yhteistyönä. Maahanmuuttoviraston, poliisin ja rajavartiolaitoksen alueellista yhteistyötä tiivistetään.

Osastopäällikkö, ylijohtaja		Pentti Visanen
Ylitarkastaja			Marjaana Ettala
Asiakirja on sähköisesti allekirjoitettu asiankäsittelyjärjestelmässä. Sisäasiainministeriö SM 28.05.2012 klo 15.22. Allekirjoituksen oikeellisuuden voi todentaa kirjaamosta.

Liitteet
	-	
Jakelu
	Hankeryhmän sihteeri, ylitarkastaja Tuija Saari, SM/PO
SM kirjaamo
	
Tiedoksi
	SM/MMO johto, esittelijät